หุ้นเอเชียลบยกแผง หวั่นศก.ฟื้นตัวช้า-ยอด “โควิด” ทั่วโลกพุ่งต่อเนื่อง
หุ้นเอเชียลบยกแผง หวั่นศก.ฟื้นตัวช้า-ยอด "โควิด" ทั่วโลกพุ่งต่อเนื่อง
หุ้นเอเชียลบยกแผง หวั่นศก.ฟื้นตัวช้า-ยอด "โควิด" ทั่วโลกพุ่งต่อเนื่อง
29 มิ.ย. 2563

ผู้สื่อข่าวรายงานว่า ตลาดหุ้นเอเชียปรับตัวลงในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดร่วงลงกว่า 2% เมื่อวันศุกร์ (26 มิ.ย.) เนื่องจากนักลงทุนวิตกว่าการฟื้นตัวของเศรษฐกิจสหรัฐจะเป็นไปอย่างล่าช้า หลังจากหลายรัฐของสหรัฐกลับมากำหนดข้อจำกัดในการดำเนินธุรกิจอีกครั้ง เพื่อรับมือกับจำนวนผู้ติดเชื้อโควิด-19 ที่พุ่งขึ้น นอกจากนี้ นักลงทุนยังคงวิตกกังวลกับจำนวนผู้ติดเชื้อโควิด-19 ที่เพิ่มขึ้นอย่างต่อเนื่องทั่วโลก
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 22,255.05 จุด ลดลง 257.03 จุด, -1.14% ดัชนี SSE Composite ตลาดหุ้นจีนเปิดวันนี้ที่ 2,973.07 จุด ลดลง 6.48 จุด, -0.22% ดัชนี HSI ตลาดหุ้นฮ่องกงเปิดวันนี้ที่ 24,627.64 จุด เพิ่มขึ้น 77.65 จุด, +0.32% ดัชนี TAIEX ตลาดหุ้นไต้หวันเปิดวันนี้ที่ 11,608.80 จุด ลดลง 51.87 จุด, -0.44% ดัชนี KOSPI ตลาดหุ้นเกาหลีใต้เปิดวันนี้ที่ 2,105.54 จุด ลดลง 29.11 จุด, -1.36% ดัชนี FTSE STI ตลาดหุ้นสิงคโปร์เปิดวันนี้ที่ 2,589.74 จุด ลดลง 14.77 จุด, -0.57% ดัชนี FBMKLCI ตลาดหุ้นมาเลเซียเปิดวันนี้ที่ 1,485.19 จุด ลดลง 2.95 จุด, -0.20%
ทั้งนี้ ศูนย์วิทยาศาสตร์และวิศวกรรมเชิงระบบ (CSSE) แห่งมหาวิทยาลัยจอห์น ฮอปกินส์ รายงานว่า ณ เวลา 17.33 น.ของวันอาทิตย์ตามเวลาสหรัฐ (ประมาณ 04.33 น.ตามเวลาไทยในวันนี้) ยอดผู้เสียชีวิตจากโรคโควิด-19 ทั่วโลกอยู่ที่ 500,321 ราย ส่วนยอดติดเชื้อทั่วโลกอยู่ที่ 10,072,616 ราย
สำรับข้อมูลของ CSSE ระบุว่า สหรัฐยังคงเป็นประเทศที่มียอดผู้ติดเชื้อมากเป็นอันดับ 1 ของโลก โดยอยู่ที่ 2,544,169 ราย รองลงมาคือบราซิล 1,313,667 ราย, รัสเซีย  633,563 ราย, อินเดีย 528,859  ราย และสหราชอาณาจักร 312,640 ราย
นอกจากนี้ สหรัฐยังมียอดผู้เสียชีวิตมากเป็นอันดับ 1 ของโลก โดยอยู่ที่ 125,768 ราย รองลงมาคือบราซิล  57,070 ราย, สหราชอาณาจักร 43,634 ราย, อิตาลี 34,738  ราย และฝรั่งเศส 29,781 ราย